पहले तो बुआ को लगा कि खांसी के कारण शायद थक गए हैं, इसलिए लेट गए हैं। लेकिन जब बुआ उन्हें दुबारा उठाकर बैठाने लगी तो वो नीचे बिछावन पर गिर पड़े। बुआ समझ गई कि रघुनाथ बाबू नहीं रहे। वह जोर से चिल्ला पड़ी - ‘बाबूजी’।मैंने तुरंत पापा को फोन करके डाॅक्टर बुलाने को कहा। आधे घंटे बाद पापा डाॅक्टर लेकर आए। डाॅक्टर ने रघुनाथ बाबू को मृत घोषित कर दिया। बुआ और गुड़िया के आंसू थमने का नाम ही नहीं ले रहे थे। बुआ का तो एकमात्र सहारा ही रघुनाथ बाबू थे। और गुड़िया ने तो पिता का प्यार भी उन्हीं से पाया था। दोनों का रो-रोकर बुरा हाल था।